Begin by die einde - Dr Wilhelm Leuschner - Wapadrant
Die probleem met meeste begrafnisse is dat daar soveel leuens gesê word:
· Iemand wat drink en vloek à hy is so opreg, wat jy gesien het is wie hy was ß JA! ’n Vuilgat dronklap! Maar dit sê niemand nie...
· Iemand wat nooit in die kerk of kleingroep gekom het nie en nie die verskil tussen Jona en Johannes geweet het nie à Sy het so ’n goeie hart gehad ß Dalk om bloed mee te pomp, maar nie vol Jesus nie...
Wat moet oor jou gesê word – as hulle eerlik is...
Wat is die top 3, die 3 belangrikstes...
[Dink 30 sekondes]
1. 1. God. 2. Machel. 3. Kinders. 4. Werk
As ek moet kies tussen God en Machel, kies ek God – en Machel weet dit.
As ek moet kies tussen Machel en my kinders, kies ek Machel – en my kinders weet dit.
As ek moet kies tussen my kinders en my werk, kies ek my kinders – en my werk weet dit.
2. Sy PRAAT bevestig sy DAAD.
Dit wat ek sê, bevestig wat ek doen. Let wel: die doen kom eerste!
As ek vir mense sê ek is ’n Christen, moet hulle sê: “Ja, ek kan dit sien.” As ek vir mense moet sê ek is ’n Christen omdat hulle dit nie kan sien nie, moet ek bekommerd wees...
As ek vir mense sê ek het my vrou lief, moet hulle sê: “Ja, ek kan dit sien.” As ek vir mense moet sê ek het, moet ek bekommerd wees...
As ek vir mense sê ek het my kinders lief, moet hulle sê: “Ja, ek kan dit sien.” As ek vir mense moet sê ek het, moet ek bekommerd wees...
Mense moet kan SIEN wie ek is, sonder dat ek dit vir hulle hoef te sê.
So baie mense vandag is anders. Niemand sal weet hulle is ’n Christen nie, tensy hulle dit sê – en dan is dit vir baie ’n verrassing...
Ek praat nou die dag met ’n pa wie se kind so oud soos Friedrich is. Hy vertel my hoe lief hy sy vrou en kinders het, maar net daarna vertel hy hoe hy vir homself ’n nuwe kar gekoop het, terwyl sy vrou met ’n stokou karretjie moet ry en hoe hy sy 5de jaggeweer gekoop het, terwyl sy kind se klere vodde is... Ja nee, ek kan sien dat jy baie lief is vir jou vrou en jou kinders...
Wat sien mense by jou? Wat hoor hulle by jou? En is dit dieselfde?
3. Hy het ’n positiewe verskil gemaak.
As man, het Wilhelm my lewe verbeter.
As pa, het Wilhelm my lewe verbeter.
As vriend, het Wilhelm my lewe verbeter.
As predikant, het Wilhelm my lewe verbeter.
Wat wil jy hê moet mense oor jou sê?
[Praat bietjie met mekaar daaroor]
Nou is die vraag: Hoe kom ek daar? Hoe leef ek om daar te wees?
Hier dink ek kan ons belangrike lesse by Jesus leer. Want Jesus se lewe was vol en besig en daar was soveel eise aan Hom dat die kans goed was dat Hy sou vergeet waar Hy aan die einde van sy lewe moet wees. Wat het Jesus gedoen om koers te hou, om uit te kom by waar Hy aan die einde wil wees?
Jesus het 3 plekke gehad om Hom hierin te help – die berge, die woestyn en die waters.
Kom ons dink so bietjie oor elkeen:
Matteus 14:23: “Nadat Hy die mense weggestuur het, het Hy alleen na die berg toe gegaan om te bid.”
Matteus 17:1 “Ses dae later het Jesus vir Petrus en Jakobus en sy broer Johannes saamgeneem en hulle op ’n hoë berg gebring waar hulle alleen was.” – verheerliking op die berg
Lukas 6:12: “In daardie tyd het Jesus uitgegaan na die berg toe om te bid en die hele nag deurgebring in gebed tot God.”
Johannes 6:15: “Toe Jesus merk dat hulle Hom met geweld wil kom koning maak, het Hy verder die berg op gegaan, Hy alleen.”
Waarom gaan Jesus berg toe? Om by God te wees! Om die groot prentjie te sien. Om die toekoms in te kyk en te sien waar Hy moet gaan.
Want van ’n berg af kan mens ver kyk. Op die berg sien jy nie die details nie, sien jy nie nou nie – op die berg sien jy die groot prentjie, op die berg sien jy môre.
Waar is jou berg? Waar gaan jy om jou verhouding met God te bou? Waar gaan jy om die groot prentjie raak te sien, om te onthou waar jy wil eindig?
Markus 1:12: “Net daarna het die Gees Hom weggevat die woestyn in, waar Hy veertig dae lank gebly het”
Johannes 11:54: “Daarom het Jesus nie meer in die openbaar onder die Jode rondgegaan nie, maar daarvandaan weggegaan na die streek naby die woestyn”
As Jesus berg toe gaan om naby God te wees, hoekom gaan Hy woestyn toe? Om naby Homself te wees. Om uit te vind wie HY is. In die woestyn kom versoek die duiwel vir Jesus en elkeen van die duiwel se versoeking gaan daaroor dat Jesus moet vergeet dat Hy ’n mens is, dat Jesus as God moet optree, want dan kan Hy nie meer die mense red nie. En elke keer antwoord Jesus hom as mens, antwoord Jesus uit wie Hy is.
Waar is jou woestyn? Waar is die plek waar jy werk aan jou verhouding met jouself? Waar gaan jy om te onthou wie jy is en waarvoor jy hier is?
Matteus 4:18: “Eendag toe Jesus langs die See van Galilea loop, sien Hy twee broers: Simon, wat ook Petrus genoem word, en sy broer Andreas.”
Lukas 5:3: “Jesus klim toe in een van die skuite, die een wat aan Simon behoort, en vra hom om dit ’n entjie van die oewer af weg te stoot. Nadat Hy gaan sit het, het Hy die skare van die skuit af geleer.”
Markus 2:13: “Jesus het weer na die see toe gegaan. ’n Hele menigte mense het na Hom toe gekom, en Hy het hulle geleer.”
Matteus 13:1: “Dieselfde dag het Jesus van die huis af gegaan en by die see gaan sit. 2 ’n Groot menigte het so om Hom saamgedrom”
Johannes 21:1: “Daarna het Jesus weer aan sy dissipels verskyn, by die See van Tiberias.”
Jesus gaan berg toe om by God te wees; Jesus gaan woestyn toe om by Homself te wees; Jesus gaan water toe om by mense te wees.
Daar dien Hy mense, daar leer Hy mense, daar ontmoet Hy sy vriende. Die water is die plek waar Jesus sy verhouding met mense bou.
Waar is jou water? Waar bou jy jou verhouding met mense? Waar maak jy ’n verskil in mense en laat jy mense toe om ’n verskil in jou te maak?
Want om eendag begrawe te word as die mens wat ek wil wees, het ek berg en woestyn en water in my lewe nodig – elke dag, elke week, elke jaar.
Waar is joune?
Kom ek vertel julle waar myne is:
My daaglikse berg is my iPod in die gym. Elke dag luister ek na ’n preek (’n ordentlike 40 minute preek en nie die 15 minute wat ons gee nie). Ek luister nie as predikant nie – ek luister as Wilhelm. Wie is God vir my? Wat is die belangrike goed in die lewe en hoe kom ek daarby uit?
My daaglikse woestyn is my alleen tye, veral as ek in die kar ry. Gewoonlik is my radio af en dink ek oor: wie is ek? Wie wil ek wees? Wat in my is sleg wat ek van ontslae moet raak? Wat in my is goed wat ek moet uitbou?
My daaglikse water is my gesin. Ons eet 3 etes op ’n dag saam, waar ons mekaar leer, mekaar troos, mekaar versterk, mekaar dien.
My weeklikse berg is die eredienste – ek wil dit nie mis nie.
My weeklikse woestyn is Vrydagoggende – dan probeer ek met niks besig te wees nie, maar tyd met myself deur te bring.
My weeklikse water is ons kleingroep – sjoe, ek het dit nodig!
My jaarlikse berg en woestyn en water is ons vakansie by die see. Ons gaan as gesin, sonder ander mense. Ons gaan na ’n plek toe waar niemand ons gaan ken nie. En ons spandeer berg tyd en woestyn tyd en water tyd.
Waar is jou daaglikse bergtyd en woestyntyd en watertyd?
Waar is jou weeklikse bergtyd en woestyntyd en watertyd?
Waar is jou jaarlikse bergtyd en woestyntyd en watertyd?
[Praat bietjie as gesinne met mekaar hieroor]
"Take it upon yourself where you live to make people around you joyful & full of hope"
“Men & women, all over the world, right down the centuries, come & go. Some leave nothing behind, not even their names"
"Let us remind ourselves that it is ordinary people – men & women, boys & girls – that make the world a special place"
"A bright future beckons. The onus is on us, through hard work, honesty & integrity, to reach for the stars"
"The past is a rich resource on which we can draw in order to make decisions for the future, but it does not dictate our choices"
"We pass through this world but once & opportunities you miss will never be available to you again"